1Xo'on panok, i Jesus 'o chu chi' i alagun, ca tijin tan chic chi qui tijoxic i winak. Xe moltaj uq'uial winak ru', rumal-i, xoc ire chupam jun bárco y xcubi chila. I bárco, 'o pan jubi' pa ya, i uq'uial winak je 'o chu chi' i ya. 2Ire, mas tak i c'utunic xo'on chila. Are i c'utunic xu 'ano, xui tak ejémplo xu bij chique, tijojbal que. Jun tijojbal tzij xu bij chique are iri: 3—Chitape in tzij-i —xu bij chique—. 'O jun achi xa 'e chu tiquic u ticon. 4Are xe u quirij i rija', 'o jubi' xe'e tzak pa be; te'uri xe c'un i tz'iquin y xqui tij bic. 5Xak jubi' chic i ija xe'e tzak pa tak abaj chi n-ta kas ulew che. Juntir xalax lok, man n-naj taj 'enak wi pulew. 6Xui-ri, are xel li 'ij, xchakij na, man n-naj taj 'enak i ra'. 7Xak juban chic xe'e tzak pa q'uix. Are xpo'ic, xq'uiy i q'uix chirij, y xcamic; n-xwachin taj. 8Xak 'o ni ija xe'e tzak che ulew chom. Chila xpo' wi, y xq'uiyic, y xu ya u wach chom. 'O jujun xu ya tréinta u wach; xak 'o i xu ya sesénta u wach; xak 'o i xu ya cien u wach —xu bij i Jesus chique. 9Are xutzin u bixquil ile chique, xu bij: —We yix 'o i xiquin chu tayic, chi ta u be 'uri —xu bij chique. 10Are utuquel chic i Jesus, xe upon i cablajuj u tijoxelab ru', tak juban chic chique i je terejnak chirij, xol qui tz'onoj che chi ca sakirsax chique wach usuc' i tijojbal tzij xu bij-le. 11Xu bij 'uri chique: —Yix 'ut, i Dios u yom chiwe qui ta u be wach usuc' i 'atbal tzij aj chicaj, chi n-xa 'etamax ta ujer. Xui-ri, i juban winak (chi n-que terej ta chwij), xa ru' tijojbal tzij ca 'ani i c'utunic chique. 12(Que'el chique pacha i tz'ibtal canok rumal i mam Isaías ujer): Quiqui ta neri, péro n-quiqui ta tu be; que tzun neri, péro n-ta quiquilo. Man we ta quiqui ta u be, quiqui jalwachij 'uri qui c'aslemal, y ca cuytaj qui mac 'uri rumal i Dios —xu bij chique. 13Te'uri i Jesus xu bij chique: —¿Xak yix n-qui ta tu be i tijojbal tzij-le? We n-xi ta tu be i ral tak tzij-le, ¿wach u tayic 'uri u be i juban tijojbal tzij quin bij na? 14I aj ticanel re ija-le are aj paxsal u tzij i Dios. 15I ija-le chi ca tzak pa be, que'elok pacha quiqui 'an i winak chi quiqui ta u tzij i Dios, xui-ri, we' ca c'un i Satanas cu', col resaj i tzij chi tictal piqui c'ux. 16Xak je 'o jujun pacha xo'on i ija chi xtzak pa abaj: are quiqui ta u tzij i Dios, que quicotic quiqui c'am pa canima. 17Xui-ri, n-naj taj 'enak i ra' pa canima, rumal-i, n-quiqui ch'ij ta naj. Are ca pe i c'ax piquiwi, xak we ca pe ch'o'oj chiquij rumal u tzij i Dios, xa caco'taj canok. 18Xak je 'o jujun pacha ija xtzak pa q'uix: quiqui ta u tzij i Dios; 19xui-ri, xa que c'achir rumal i c'aslemal waral chuwach i jyub ta'aj; xak i qui rayijbal re mas i mer, mas i ubitak que, xak u rayijbal re i qui ch'acul, ni'pa tak ile xa cu chup i 'utz laj tzij. Rumal-i, n-ta ca wachin chique. 20Xui-ri, je 'o jujun quiqui ta u tzij i Dios, y quiqui c'am piqui c'ux. Te'uri, ca wachin chique pacha xo'on i ija tictal pa 'utz laj ulew. 'O jujun chique je pacha i rakan chi xu ya tréinta u wach, xak 'o jujun quiqui ya sesénta, xak 'o jujun quiqui ya cien u wach —xu bij i Jesus chique. 21I Jesus xak xu bij chic jun tzij chique. —Jun cantil, are qui c'am lok, ¿xataba qui ya chuxe' jun cajon, o chuxe' jun ch'at? N-queje ta ile. I 'a'-le ca ya' 'an chicaj, man ca 'e u tzunbal. 22Xui-ri, ni'pa i n-ca 'iltaj taj, ca 'alijinsax na; xak ronojel ni'pa i uwam u wach 'is quelsax na chi sak. 23We yix 'o i xiquin chu tayic, chi ta u be 'uri —xu bij chique. 24I Jesus xak xu bij i tzij-i chique: —Chi cojo retalil che wach quix tijin chu tayic. Ru' i pajbal pa quix pajan wi yix, xak ru' ile ca paj wi chiwe yix. (We lic qui coj retalil che i sak laj tzij re i Dios, ire cu ya 'uri mas u nojbal chiwe. Y co'on panok, mas cu ya na chic chiwe puwi ile.) 25Jun, we 'o na chic 'o ru', ca ya' na mas 'uri che; xak queje i jun, we n-ta 'o ru', quelsax na i jubi' 'o ru' —xu bij i Jesus chique. 26I Jesus xu bij chic jun tijojbal tzij chique. Xu bij: —I 'atbal tzij re i Dios quin junamsaj ru' juban ija tictal na. Que'elok pacha co'on jun achi chi cu tic ija pulew. 27Ire n-cretamaj taj wach i q'uiyic co'on u ticon; ire xa cwaric 'ab 'ab, xak cwalij ronojel u sakirbal. Queje co'on ire ile, tz'akat quic'aw i tiémpo. I u ticon ca po'ic y ca q'uiyic. Ire n-reta'am taj wach mer rumal xpo' u ticon. 28Utuquel i ulew xo'on che i ticon chi xq'uiyic y xwachinic. Nabe, calaxic, te'uri ca q'uiy i rakan, ca pe i och' che, y pa q'uisbal-re, co'on 'an. 29Are ya 'an chic, ca jach'ic, man ya xu rik i 'ij molbal-re. (Queje i tijojbal tzij ile xu bij i Jesus, wach co'on i Dios chique i qui jachom chic quib pu'ab i u 'atbal tzij ire.) 30Te'uri i Jesus xu bij chique: —I 'atbal tzij re i Dios, ¿wach nawi quin junamsaj ru', sakirsabal-re chiwe wach usuc'? ¿Wach i tijojbal tzij quin bij na chiwe? 31Quin junamsaj ru' jun ija re i mostas. I ija-le ca tiquic, are mer ch'utik chuwach ronojel ni'pa ija. 32Xui-ri, are tictal chic, ca q'uiyic, y mas nim que'el chiquiwach i rachi'il. Ca pe i u 'ab lic nimak, te'uri que c'un i tz'iquin y quiqui 'an ni qui soc che u mujbal u 'ab. (Queje i tijojbal tzij ile xu bij i Jesus chique, sakirsabal-re wach u q'uiyaric i u 'atbal tzij i Dios chique.) 33Queje u c'utic ile xo'on i Jesus. Ru' uq'uial ejémplo xe u tijoj che u tzij i Dios, ni'pa tak i tzij chi xe tiqui chu tayic u be. 34Are i c'utunic xo'on ire chique i winak, 'is ru' tijojbal tzij xu bij chique, xui-ri xu sakij ni usuc' chique u tijoxelab. 35Che i 'ij-le, are xoc a'ab, te'uri i Jesus xu bij chique u tijoxelab: —Coj 'ax ch'aka alagun —xu bij. 36Te'uri xe qui canaj can i winak y xqui c'am bi i Jesus chupam i bárco pa cul wi ire; queje ile xqui ticba 'enam puwi i ya. Xak je 'o juban chic winak xe 'e cu' chupam juban chic bárco. 37Are que tijin chi be, xpe jun nim laj tew puwi i ya. I tew lic cu yac u wi i ya chicaj, y xoc chupam qui bárco, laj xnoj rumal. 38I Jesus xa cwar pan che u je i bárco, u yom u jolom puja' u ch'aquet. Ique xe 'e qui c'astaj, y xqui bij che: —Mayes, ¿yet n-ta ca ch'ob che we coj muktaj pa ya? —xe cha. 39I Jesus xwalijic y xu 'atij i tew. Xak xu bij che i ya: —¡Cha mayij! ¡Chat uxlanok! —xu bij che. Te'uri i tew juntir xuxlanic; xak i ya n-ca silab ta chic. 40Te'uri xu bij chique u tijoxelab: —¿Wuchac xi xij iwib? ¿Wuchac n-tu cubibal i c'ux chwe? —xu bij chique. 41Ique lic je ocnak 'il che. Xqui bij chiquiwach: —¿Bi chi achial ile chi que cojon i ya che, xak i lo'laj tew? —xqui bij chiquiwach.
SAN MARCOS 4